Angelo Gafà nħatar uffiċjalment Kummissarju tal-Pulizija, wara li it-Tnejn wara nofsinhar sar l-iskrutinju u l-approvazzjoni mill-Kumitat Permanenti dwar il-Ħatriet Pubbliċi. Din il-ħatra ssegwi sejħa pubblika u sussegwentament proċess ta' għażla mmexxi mill-Kummissjoni dwar is-Servizz Pubbliku, fejn din hija l-ewwel darba fl-istorja ta' Malta li l-Kummissarju tal-Pulizija nħatar b'dan il-mod. Fi stqarrija, il-Ministru għall-Intern, is-Sigurtà Nazzjonali u l-Infurzar tal-Liġi Byron Camilleri qal kif din il-bidla kienet waħda pożittiva li kienet rikonoxxuta fir-rapport tal-Kummissjoni Venezja dwar il-governanza. Huwa kompla jgħid f'din l-istqarrija kif din il-bidla hi waħda minn sensiela ta' riformi li qed iseħħu fil-Korp tal-Pulizija.